Vrou vind lewende baba op vullisterreinPolisiebeamptes by die baba wat gevind is. Foto: ANA ŉ Werknemer van ŉ dagskool was Donderdagmiddag verstom toe sy vullis by ŉ ashoop noord van Pretoria uitgegooi en op ŉ baba van ongeveer ŉ maand oud tussen die vullis afgekom het. Konst. Herman Moremi, woordvoerder van die polisie, het gesê die vrou het die vullis by ŉ stortingsterrein by Mhlambe in Winterveldt gaan uitgooi toe sy ŉ kombers opgemerk het. “Sy het nadere ondersoek gedoen en gevind daar is ŉ baba in die kombers toegedraai. Die kind het steeds geleef, maar die vrou was bang dat die baba in haar arms gaan sterf en het haar dadelik na ŉ polisiestasie gehaas,” het Moremi gesê. Volgens Moremi het polisiebeamptes die baba in ŉ warm vertrek gehou terwyl hulle gewag het vir die ambulans om op te daag. Moremi het nie oor die mediese toestand van die baba uitgebrei nie. Dit is nie duidelik wanneer die baba op die vullisterrein agtergelaat is of wie die kind se ouers is nie. ŉ Saak van kinderverlating word ondersoek.